Ehdotus NEUVOSTON PÄÄTÖS, luvan antamisesta Tsekin tasavallalle ja Puolan tasavallalle soveltaa alennettua arvonlisäverokantaa tiettyihin erityisen työvaltaisiin palveluihin direktiivin 77/388/ETY 28 artiklan 6 ja 7 kohdassa säädettyä menettelyä noudattaen

(komission esittämä)

PERUSTELUT

Kuudennen arvonlisäverodirektiivin 28 artiklan 7 kohdassa säädetään, että neuvosto voi uuden jäsenvaltion hakemuksesta myöntää sille luvan soveltaa 1. toukokuuta 2004 ja 31. joulukuuta 2005 välisenä aikana 12 artiklan 3 kohdan a alakohdan kolmannessa luetelmakohdassa säädettyä alennettua verokantaa tiettyihin erityisen työvaltaisiin palveluihin.

Kymmenen unioniin liittymässä olevan maan liittymisehdoista ja niiden sopimusten mukautuksista, joihin Euroopan unioni perustuu, annetun asiakirjan [1] 57 artiklan mukaisesti Tsekki ja Puola ovat pyytäneet saada soveltaa alennettua verokantaa tiettyihin erityisen työvaltaisiin palveluihin. Ne ovat erityisesti vedonneet siihen, että jos tätä mahdollisuutta ei suoda, erityisen työvaltaisiin palveluihin, joihin oli aiemmin sovellettua alennettua verokantaa tai verottomuutta, olisi sovellettava uudelleen tavanomaista veroa, vaikka tätä ei edellytetä nykyisiltä jäsenvaltioilta, jotka voivat 10. helmikuuta 2004 annetun direktiivin [2] mukaisesti soveltaa alennettua verokantaa 31. joulukuuta 2005 saakka.

[1] EYVL L 236, 23.9.2003.

[2] Direktiivi 2004/15/EY, annettu 10. helmikuuta 2004 (EUVL L 52, 21.2.2004, s. 61).

Pääsihteeristön numerolla 2004 A/2672 vastaanotetuksi rekisteröimällä 3. helmikuuta 2004 päivätyllä kirjeellä Tsekki pyysi komissiolta lupaa saada soveltaa 31. joulukuuta 2005 saakka alennettua verokantaa liitteessä K olevassa 3 ja 4 kohdassa mainittuihin ikkunanpesuun ja yksityistalouksien siivoukseen sekä kodinhoitopalveluihin.

Tsekki on ilmoittanut soveltavansa tällä hetkellä alennettua verokantaa useimpiin erityisen työvaltaisiin palveluihin, kuten ikkunanpesuun, yksityistalouksien siivoukseen ja kodinhoitopalveluihin. Jos näistä palveluista olisi kannettava tavanomainen vero 1. toukokuuta 2004 alkaen, hinnat nousisivat. Lisäksi vaarana on, että veronnousu vaikuttaisi kielteisesti pieniin ja keskisuuriin yrityksiin ja sitä kautta työmarkkinoihin, sillä näitä palveluja tarjoavat usein erittäin pienet yritykset. Tavanomaisen veron kantaminen on arkaluonteinen kysymys siinäkin mielessä, että tällaisilla palveluilla tuetaan usein iäkkäitä henkilöitä ja lapsiperheitä. Lopuksi Tsekki katsoo, että alennetun verokannan soveltaminen ei vääristä jäsenvaltioiden välistä kauppaa.

Pääsihteeristön numerolla (2004) A/3726 vastaanotetuksi rekisteröimällä 31. maaliskuuta 2004 päivätyllä kirjeellä Puola pyysi komissiolta lupaa saada soveltaa 31. joulukuuta 2005 saakka alennettua verokantaa liitteessä K olevassa 1 kohdassa mainittuihin polkupyörien, kenkien ja nahkatavaroiden sekä vaatteiden ja liinavaatteiden pieniin korjauspalveluihin (korjaus- ja muutostyöt mukaan luettuina).

Puola on todennut, että tähän mennessä tällaisia palveluja ovat tarjonneet yleensä paikalliset pienyritykset. Pienyrityksiin sovellettavan erityisjärjestelmän nojalla näistä palveluista ei ole kannettu arvonlisäveroa. Liittymiseen valmistautumisen yhteydessä toteutettavan Puolan alv-lainsäädännön uudistuksen mukaisesti tällaisen verovapautuksen on poistuttava ja näistä palveluista on kannettava tavanomainen 22 prosentin arvonlisävero. Puola katsoo, että alennetun verokannan soveltaminen vaikuttaa myönteisesti alan työllisyyden kasvuun ja on läheisesti sidoksissa tällaisten palveluiden kysyntään kuluttajien parissa. Lopuksi Puola katsoo, että alennetun verokannan soveltaminen tällaisiin pieniin korjauspalveluihin ei vääristä jäsenvaltioiden välistä kauppaa sisämarkkinoilla.

Vaikka komissio suhtautuu varauksin alennetun verokannan työllisyysvaikutuksiin, se katsoo, että pyynnöt ovat perusteltuja, ne on esitetty asianmukaista menettelyä noudattaen ja ne ovat direktiiviin 77/388/ETY liitetyssä uudessa 7 kohdassa säädettyjen rajojen ja edellytysten mukaiset.

Sen vuoksi se ehdottaa, että neuvosto antaa Tsekille luvan soveltaa alennettua verokantaa ikkunanpesuun ja yksityistalouksien siivoukseen sekä kodinhoitopalveluihin. Se ehdottaa myös, että neuvosto antaa Puolalle luvan soveltaa alennettua verokantaa polkupyörien, kenkien ja nahkatavaroiden sekä vaatteiden ja liinavaatteiden pieniin korjauspalveluihin (korjaus- ja muutostyöt mukaan luettuina).

Ehdotus NEUVOSTON PÄÄTÖS, luvan antamisesta Tsekin tasavallalle ja Puolan tasavallalle soveltaa alennettua arvonlisäverokantaa tiettyihin erityisen työvaltaisiin palveluihin direktiivin 77/388/ETY 28 artiklan 6 ja 7 kohdassa säädettyä menettelyä noudattaen

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun neuvoston direktiivin 77/388/ETY [3] ja erityisesti sen 28 artiklan 6 ja 7 kohdan,

[3] EYVL L 145, 13.6.1977, s. 1. Direktiivi sellaisena kuin se on viimeksi muutettuna direktiivillä [...].

ottaa huomioon komission ehdotuksen [4],

[4] EYVL C [...] [...] s.[...].

sekä katsoo seuraavaa:

(1) Neuvosto voi direktiivin 77/388/ETY 28 artiklan 6 ja 7 kohdan nojalla yksimielisesti komission ehdotuksesta antaa luvan sitä kyseisessä artiklassa säädettyä menettelyä noudattaen ja siinä säädettyjen edellytysten mukaisesti hakeneelle uudelle jäsenvaltiolle soveltaa alennettua arvonlisäverokantaa tiettyihin erityisen työvaltaisiin palveluihin.

(2) Tsekki ja Puola ovat jättäneet hakemuksen direktiivissä säädettyä menettelyä noudattaen ja siinä säädettyjen edellytysten mukaisesti.

(3) Muille jäsenvaltioille on annettu tiedot näistä lupahakemuksista.

(4) Tämä päätös ei vaikuta arvonlisäverosta saataviin yhteisöjen omiin varoihin,

ON TEHNYT TÄMÄN PÄÄTÖKSEN:

1 artikla

Annetaan direktiivin 77/388/ETY 28 artiklan 6 ja 7 kohdan mukaisesti Tsekille ja Puolalle lupa soveltaa 1 päivän toukokuuta 2004 ja 31 päivän joulukuuta 2005 välisenä aikana 12 artiklan 3 kohdan a alakohdan kolmannessa luetelmakohdassa säädettyä alennettua verokantaa seuraaviin palveluihin, joista ne ovat jättäneet hakemuksen:

1) Tsekki direktiivin 77/388/ETY liitteessä K olevassa 3 ja 4 kohdassa tarkoitetuilla aloilla:

a) ikkunanpesu ja siivous yksityistalouksissa;

b) kodinhoitopalvelut.

2) Puola direktiivin 77/388/ETY liitteessä K olevassa 1 kohdassa tarkoitetulla pienten korjauspalvelujen alalla:

a) polkupyörät;

b) kengät ja nahkatavarat;

c) vaatteet ja liinavaatteet (korjaus- ja muutostyöt mukaan luettuina).

2 artikla

Jollei direktiivin 2004/... [jolla mukautetaan direktiivi 77/388/ETY ... liittymisen vuoksi] voimantulosta muuta johdu, tätä päätöstä sovelletaan 1 päivästä toukokuuta 2004 ja sen voimassaolo päättyy 31 päivänä joulukuuta 2005.

3 artikla

Tämä päätös on osoitettu Tsekin tasavallalle ja Puolan tasavallalle.

Tehty Brysselissä

Neuvoston puolesta

Puheenjohtaja